《题李典仪云东卷》
明代·程本立

母老今犹健，儿行久不归。
一官淹白首，万里梦斑衣。
越郡东溟阔，秦关西日微。
只将双泪眼，日日看云飞。

作者简介：（?—1402）明浙江崇德人，字原道。程德刚子。洪武中举明经、秀才，授秦府引礼舍人，历长史，受累谪云南为吏。洪武三十一年征入翰林，预修《太祖实录》，迁右佥都御史。建文三年坐事贬官，仍留纂修。《实录》成，出为江西副使。未行，燕兵入京，自杀。